
Magbalik Islam 


Isang Bukas na Paanyaya 

Ang pagpupuri ay sa Allah lamang ang Panginoon ng mga nilikha. 
Nawa'y ang kapayapaan at ang pagpapala ay sumakanyang Propeta na si 
Propeta Muhammad (Sallallahu Alayhi Wa Sallam) 1 , sa kanyang angkan at mga 
kasamahan at sa lahat ng taong tumatahak sa tamang landas hanggang sa 
Huling Araw. 

Magbalik Islam ito ay isang paanyaya na may malalim na kahulugan. 
Magbalik Islam, paanyayang ginagamit ng mga Muslim sa kanilang 


1 (Sallallahu Alayhi Wa Sallam) na ang ibig sabihin ay:Nawa’y ang Kapayapaan at 
Pagpapala ng Allah ay mapasakanya. Ito ay salitang nagpapahiwatig ng paggalang na 
itinuro ni Propeta Muhammad tuwing babanggit ng pangalan ng sinomang Propeta ng 
Allah. 



2 

pagpapalaganap ng Salita ng Allah (swt) . Paanyayang ginagamit ng isang 
Muslim upang hikayatin ang tao na magbalik sa tunay na relihiyon na 
ibinigay sa kanya ng Allah. Ang Allah (swt) ay nagwika sa Banal na 
Qur'an 2 3 : "Anyayahan (ang Sangkatauhan) sa landas ng iyong Panginoon (sa 
Islam) ng may kaalaman (sa kapahayagan at Banal na Qur'an) at sa 
matuwid na pangangaral, at makipagtalakayan sa pamamaraang 
pinakamainam. Katotohanan! lubos na nababatid ng Panginoon kung sino 
ang nangaligaw sa Kanyang landas, at Siya ang higit na nakababatid kung 
sino angmga napatnubayan ." Qur'an 16:125 

Bakit magbalik Islam? Ano ba ang nais ipakahulugan ng salitang 
Islam? At bakit tayo nararapat magbalik dito? 


2 (Subhanahu Wa Ta’Ala) na ang ibig sabihin ay Luwalhati sa Allah, ang Kataas-taasan. 

3 Paalala: Ang mga talatang (ayah) inyong nababasa sa aklat na ito ay hinango mula sa 
Banal na Qur’an at isinalin mula sa orihinal na wikang arabik batay sa pinakamalapit na 
kahulugan nito sa wikang tagalog. 



Dalawang dahilan kung bakit dapat magbalik Islam: 

1. Sapagka't ito ang tanging relihiyon na ibinigay ng Diyos sa lahat ng 
Kanyang nilikha . 

2. Sapagka't ito rin ang unang relihiyon na sinunod ng mga ninunong 
Pilipino bago pa dumating ang mga Kastila o ang Kristiyanismo. 

ANO ANG ISLAM? 

Ang Islam ay isang salitang Arabie na nangangahulugan ng ganap na 
pagsuko at pagpapasakop. Kapag ito ay ginamit sa katawagang 
pangrelihiyon, ang kahulugan nito ay ang ganap na pagpapasakop at 
pagsunod sa nag-iisang Diyos - Ang Allah (swt). 

Ang salitang Islam ay nagmula sa salitang "Salam" na ang kahulugan 
ay kapayapaan. Ang sinumang ganap na nagpapasakop at tumatalima sa 
utos ng Allah (swt) ay tumatanggap mula sa Kanya ng tunay na kapayapaan. 



SINO ANG MGA MUSLIM? 

Ang salitang Muslim ay katawagan sa mga nilikha na ganap na 
nagpapasakop at tumatalima sa utos ng Allah (swt). 

SINO ANG ALLAH? 

Ang Allah ang Siyang tunay at tanging Diyos na Tagapaglikha. Siya’y 
walang anak, hindi Siya ipinanganak at Siya’y walang katulad. Siya ay hindi 
lamang Diyos ng mga Muslim o ng isang tribo o pangkat ng tao, bagkus 
Siya ang Diyos ng lahat at Siya lamang ang karapat-dapat sambahin at wala 
ng iba pa. Siya lamang ang pinasasamba ng lahat ng Propeta simula pa kay 
Adan na siyang kauna-unahang taong Kanyang nilikha. 

Ang Allah ay maliwanag na nagpahayag ng Kanyang sarili ng 
sumusunod: "Allah, walang ibang Diyos na sambahin maliban sa Kanya. 
Ang Buhay, Ang Walang Hanggan. Ang antok at idlip ay di 
makapangyayari sa Kanya. Siya ang nag-aangkin ng lahat ng mga nasa 



kalangitan at kalupaan. Sino baga kaya ang makapamamagitan sa Kanya 
malibang Kanya pahintulutan? Talastas niya ang nakaraan o hinaharap at 
maging ang lingid (sa kanyang mga niiikha) Waiang makaaabot sa 
Kanyang kaalaman malibang kanyang naisin. Ang Kanyang kaharian ay 
abot ang mga kalangitan at kalupaan, at Siya ay hindi nakadarama ng 
kapaguran sa pagpapanatili sa kanila, sapagkat Siya ang Kataas-taasan, 
ang Kabanal-banalan ." Qur’an 2:255 

Pinananatili ng mga Muslim na Siya’y tawagin sa Kanyang pangalang 
Allah dahilang Siya mismo ang nagbigay ng Kanyang pangalan sa 
pamamagitan ng kapahayagan na ipinadala Niya sa Kanyang Propeta. 

DALAWANG URI NG PAGSUNOD SA DIYOS (ALLAH) 

May dalawang uri ng pagpapasakop at pagsunod sa nag-iisang 
Lumikha at Panginoon ng lahat. 

1. LIKAS NA PAGSUNOD (inherent-unavoidable). Ang likas at di- 
maiiwasang pagsunod sa kalooban ng Allah (swt). Ang lahat na nilikha ay 



nasasakop o sumasailalim sa "likas na pagsunod". Walang sinumang nilikha 
ng Allah ang maaaring tumanggi at sumuway sa Kanyang mga kautusan. 

HALIMBAWA : Ang araw ay binigyan ng Allah (swt) ng kautusan na 
sumikat at lumubog sa oras na itinakda sa kanya. Gayundin, ito ay manatili 
sa lugar na itinalaga sa kanya. Ito ay hindi dapat lumapit o lumayo kahit 
bahagya man sa mundo at kanyang tungkulin ang magbigay liwanag, init, at 
iba pa. 

At dahil dito ang araw ay nasasakop sa tinatawag na "likas na 
pagsunod" sapagka’t kanya lamang ginagampanan ang kautusang ito ng 
Allah (swt) nang walang pagsuway simula pa nang ito ay likhain. 

Ang hangin, tubig, apoy, puno, hayop at iba pa, ay nilikhang lahat ng Allah 
(swt) na may kani-kanyang utos na sinusunod. Sa literal na pananalita, sila 
ay nasa ilalim ng "likas na pagsunod". 

Ganoon din naman, sila ay literal ding matatawag na mga Muslim 
sapagka't ang Muslim ay yaong sumusunod sa utos ng Allah (swt) at 
lubusang nagpapasakop sa Kanya. Ang tunay na Muslim ay yaong ganap na 



sumusunod ng walang pasubali sa mga batas ng Allah (swt) at tanging Siya 
lamang ang pinag-uukulan ng pagsamba. 

Dapat din nating mabatid na ang isang tunay na Muslim ay hindi 
yaong nagsasabi na siya ay isang Muslim o ipinanganak sa bansang Muslim, 
at hindi rin yaong mga tao na ang mga magulang ay Muslim, Hindi ito ang 
pagkakakilanlan sa isang tunay na Muslim. 

2. KUSANG - LOOB NA PAGSUNOD (Willful Obedienee) 

Ang kusang-loob na pagsunod (willful obedienee) ng nilikha sa mga 
kautusan ng Allah, ay pagsunod ng may pagpapasiya maaari niya itong 
sundin o hindi, Siya ay may layang magpasiya ayon sa kanyang nais. May 
dalawang uri sa mga nilikha ng Allah (swt) ang pinagkalooban Niya ng 
layang pumili at magpasiya ayon sa kanilang sariling kagustuhan. Ito ay 
ang jinn at tao. 



Ang sumunod ng kusa sa mga kautusan ng Allah (swt) ang matatawag 
na Muslim, Muslim sa diwa ng tunay na pagtalima sa utos ng Diyos, hindi 
pinilit bagkus ito ay kusa. 

Sa aking panimulang mga paliwanag, tinalakay ko na tayo ay dapat 
magbalik Islam, sapagkat ito ang relihiyon ng lahat ng mga nilikha ng 
Diyos. Tinalakay ko na ang tao ay binigyan ng layang pumili upang siya ay 
sumailalim sa "Kusang-loob na pagsunod". (willful obedienee). Kabilang sa 
kalayaang ito ay ang piliin ang relihiyon na ibinigay sa atin ng Allah : Ito ay 
ang Al-Islam. 

MAIKLING KASAYSAYAN NG ISLAM SA PILIPINAS 

Ang ikalawang dahilan kung bakit hinihimok ko kayong magbalik 
Islam ay batay na rin sa natatagong kasaysayan ng relihiyon sa ating bansa. 

Bago pa dumating sa Pilipinas ang iba't ibang aral tungkol sa 
pananampalataya, likas na sa ating mga ninunong Pilipino ang sumamba sa 
Diyos. Bagama’t ito ay hindi ayon sa katotohanan, sapagka't sila ay 



maibibilang sa tinatawag na "ANIMIST" o mga taong sumasamba sa lahat 
na halos ng mga bagay na nilikha maliban sa Dakilang Lumikha. Ang 
sinasamba ng ating mga ninuno noon ay bundok, araw, buwan, bituin, puno, 
kidlat, kulog, apoy atbp, ngunit nang dumating ang aral ng Islam ang tunay 
na relihiyong galing sa Allah (swt), nagkaroon ng ganap na pagbabago sa 
kanilang buhay at relihiyon. Naitatag nila ang isang pamayanang Muslim, 
nguni't ito'y hindi nagtagal. Nang dumating ang mga dayuhang Kastila sa 
bansang Pilipinas sinakop nila ito at pinilit nilang palitan ang relihiyong 
Islam sa pamamagitan ng dulo ng espada. 

Ang relihiyong Islam ay unang inihayag sa Pilipinas noong 1380 ng 
isang Arabo na si Sharif Makhdum, itinayo niya ang unang Masjid sa 
Pilipinas sa Tubig Indangan, Sumunul, Tawi Tawi. Si Makhdum ay namatay 
sa Isla ng Sibutu at doon na rin siya inilibing. 

Noong 1390, si Rajah Baginda ay dumating sa bansang Pilipinas at 
itinuloy niya ang naiwang gawain ni Sharif Makhdum. Ganoon din naman, 
dumating din si Abu Bakr sa Jolo noong 1450 at di naglaon siya ay ikinasal 



sa anak ni Rajah Baginda na si Prinsesa Paramisuli. Si Abu Bakr ang 
nagpasimula ng Sultanate sa Sulu at siya at ang kaniyang asawa ang siyang 
kauna-unahang Sultan at Sultana. 

Matapos maitatag ang relihiyong Islam sa Sulu, ang mga Muslim ay 
kumilos patungong Mindanao sa pamumuno ni Sharif Kabungsuwan. Sila 
ay dumaong sa Maguindanao (ngayon ay Gotabato ) noong 1475, at di 
naglaon siya ay ikinasal kay Prinsesa Tunina. Sila ang unang Sultan at 
Sultana sa Maguindanao. 

Nang sumunod na mga taon, maraming Muslim na mga Datu mula sa 
Borneo ang dumating sa Pilipinas nang mabalitaan nila ang mabuting 
pagtanggap ng mga Pilipino. 

Ang sampung Datu na galing ng Borneo ay dumaong sa Panay. Ang 
mga Datung ito ay sina Datu Puti, Datu Sumakwel, Bangkaya, Dumangsol, 
Paiburong, Paduhinog, Ubay, Dumangsil, Dumalogdog at Balensula 
(ngayon ay Valenzuela). 



Si Datu Puti ang pinuno ng pangkat na ito sapagkat bihasa siya sa 
paglalakbay-dagat. Sila ay dumaong sa San Joaquin, Iloilo(noong araw ay 
kilala sa tawag na Siwaragan). 

Si Datu Puti at ang kanyang siyam (9) na mga kasama ay binili ang 
mababang bahagi ng Iloilo kay Marikudo, ang pinuno ng mga Itas 
(pygmies) a naitatag nilang ganap ang kolonya o komunidad ng Islam doon. 
Nang ang Kumunidad Islam ng mga taga Bomeo ay ganap ng naitatag sa 
Panay, si Datu Puti, Datu Balensula at Dumangsil ay naglayag patungong 
norte at sila'y dumaong sa Batangas. 

Itinatag ni Datu Balensula at Datu Dumangsil ang kanilang 
komunidad doon sa Batangas subalit si Datu Puti ay nagbalik sa Bomeo at 
bumagtas sa Mindoro at Palawan. Nang sumapit siya sa Borneo ay ibinalita 
niya ang kanilang naging karanasan. Bunga nito higit na marami pang mga 
taga Borneo ang naakit na magpunta sa Pilipinas. 



ANG PAGDATING NG MGA KASTILA AT KRISTIYANISMO 

Nang dumating si Magellan sa Limasawa noong Marso 16, 1521, ang 
Pilipinas ay isa ng bansang Muslim. 144 taon na ang relihiyong Islam sa 
bansang Pilipinas bago pa dumating ang mga Kastila o ang 
Kristiyanismo. Isang bansang sumasamba sa nag-iisang Diyos, ang 
Allah (swt). Katotohanang nakatala sa kasaysayan ng bansang Pilipinas na 
nang dumating si Legaspi (kapalit ng namatay na si Magellan), ang 
komunidad ng mga Muslim ay ganap ng naitatag sa Batangas, Pampanga, 
Mindoro, Panay, Gatanduanes, Cebu, Samar, Manila, Palawan, Mindanao at 
Sulu. Ang unang Muslim na nagtanggol sa kalayaan ng Pilipinas at 
relihiyong Islam ay si Gat Lapu Lapu. 

Noong Hunyo 3, 1571 ay naglunsad ang mga Kastila ng isang 
malaking pakikidigma sa mga Muslim sa Maynila. Ang Maynila noon ay 
pinamumunuan ni Rajah Soliman. Buong tapang niyang ipinagtanggol ang 
Maynila at Islam hanggang sa huling patak ng kaniyang dugo doon sa 



Bangkusay sa baybay dagat ng Tundo. Matapos magapi ng mga Kastila si 
Rajah Soliman at ang kaniyang mga kapanalig ay pinagpapatay ng mga 
Kastila ang maraming Muslim, bata man o matanda. Gayon pa man ang 
mga Muslim ay matatag at magiting na nagtanggol hanggang sa huling hibla 
ng kanilang hininga. 

Dahil sa mahinang uri ng sandata na taglay ng mga Muslim (bolos at 
sibat) laban sa baril at kanyon ng mga Kastila, sila ay napilitang umatras at 
lumikas patungong probinsiya ng Rizal at ang lugar na iyon ay kilala sa 
ngayon sa tawag na Morong Rizal, at yaong mga lumikas patungo sa gilid 
ng mga ilog ay tinawag sa ngayon na Tagalog (taga ilog ) gaya ng Cavite, 
Laguna at iba pa. Ang mga Muslim sa bayan ng Rizal ay patuloy na 
nakipaglaban sa mga Kastila at ang lugar na iyon ay kinilala sa ngayon na 
Binangonan Rizal. Ang mga Kastila ay nagtatag ng kanilang punong 
himpilan sa Maynila at ipinagpatuloy ang pagsakop sa Isla ng Bisaya. Ang 
mga Muslim na hindi namatay sa labanan ay napilitang ipatat'wa ang 
relihiyong Islam at ipinayakap ang relihiyon ng mga Kastila : ang 


Kristiyanismo, sa dulo ng espada. Nguni't ang mga tapat na Muslim ay pinili 
pa ang libingan kaysa lisanin ang pagsamba sa nag-iisang Diyos, ang Allah 
(swt). 

Ang mga Kastila ay hindi tumigil sa pananakop at hinangad nila na 
sakupin din pati ang Mindanao ngunit ang mga Muslim dito gaya ng 
Maranaw, Maguindanao, Tausog, Yakans, Samal at Sangil ay buong tapang 
at buong giting na nagtanggol at hindi pinayagan ang nais ng mga dayuhan. 
Nagtanggol sila noon at patuloy pa ring ipinagtatanggol ang Islam hanggang 
sa ngayon. 

Namayani ang mga Kastila sa bansang Pilipinas sa loob ng may (400) 
apat na raang taon. Napakahabang panahon ng pagpipilit na lipulin ang lahat 
ng mga Muslim upang mabura nila sa kasaysayan ng Pilipinas ang 
relihiyong Islam, ngunit sila ay nabigo, hanggang sa ang pamumuno ng mga 
Kastila ay magwakas noong 1898 nang agawin ng bansang Amerika ang 
Pilipinas. 


Lumasap man ng pansamantalang pagkalupig ang bansang Pilipinas, 
ang relihiyong Islam na bigay ng Dakilang Lumikha ay mananatiling 
nakatayo at matatag, na kailanman ay hindi matitinag. 

ANG TAO SA ILALIM NG "FITRAH" 

Ang tao ay sumasailalim sa Likas na pagsunod, simula pa ng isilang 
ng Ina at siya ay nakasalig sa pagpapala at pag-gabay ng Allah (swt). Sa 
panahong ito, siya ay hindi sumusuway sa lahat ng kautusang itinakda ng 
Diyos sa kanya hanggang sa sapitin niya ang kakayahang magpasya. 

Sa bahaging ito ng buhay ng tao siya ay nasa ilalim ng tinatawag na 
"FITRAH" (Arabie) na ang kahulugan ay, likas na pagsunod ng tao sa 
kalooban ng Diyos (Natural inelination of man to obey God). Ang 
kalagayang ito ng tao sa ilalim ng "FITRAH" ay hindi nawawala, ngunit 
maaaring malihis, malayo o maligaw. 

Sa dahilang ang bata ay wala pang lakas at hindi pa wasto ang 
kaisipan at talino upang pumili at magpasya ayon sa kanyang sariling 



kagustuhan, siya ay sunud-sunuran lamang sa lahat ng nais gawin ng 
kanyang mga magulang, o mga taong nag-aruga at nagpalaki sa kanya. Ang 
mga tao sa kanyang paligid ang siyang may kakayahang akayin siya sa tama 
o maling landas ng pagsamba. 

Sa isang Hadith ni Propeta Muhamtnad (saws), siya ay nagsabi: "ang 
bawa't sanggol ay ipinanganak sa ilalim ng FITRAH, nguni't ang kanyang 
mga magulang ay ginawa siyang isang Hudyo, Kristiyano, o Pagano ..." 

(Sahih Muslim - English trans, vol. 4, page 1398 # 6423) 

Magkagayon, kung ang isang tao ay mabuhay na nag-iisa at lumaking 
malayo sa anumang sibilisasyon, mamumuhay siyang sumasamba sa nag- 
iisang Diyos na sa kaniya ay Lumikha. Kaya’t kailanman ay hindi 
mangyayaring siya ay maging isang Hudyo, Kristiyano, o isang Pagano 
(tulad ng Hindu o Budhismo). Katiyakan na ang kanyang sasambahin ay 
ang nag-iisang Diyos na may likha ng Langit at Lupa at ng lahat ng mga 
nilikha, sapagka’t ito ang kanyang Likas na relihiyon. Ito’y sapagka’t ang 



kanyang Fitrah (Likas na Pagsunod) sa Diyos ay hindi nabahiran ng maling 
katuruan. 

Tulad ng katawan ng bata o ng tao, sa simula ay nagpapasakop sa mga 
batas na itinakda ng Allah (swt). Ganoon din naman, ang kaniyang puso at 
kaluluwa ay nagnanais na tumalima, sumunod at magpasakop sa Allah. 
Nguni't ang kanyang mga magulang o mga tagapag-alaga ay pinalaki siya at 
tinuruan na sumunod sa kanilang mga pansariling paniniwala. Ang mga 
paniniwalang ito ay turo at utos lamang ng tao, hindi utos ng Lumikha. 

Sa paglaki ng tao, ang relihiyon na kanyang sinusunod ay hindi 
piniling kusa, bagkus ang relihiyon na gawa at turo lamang ng kanyang 
kapwa. 

Sa sandaling sapitin na ng tao ang wastong gulang at kaisipan, at 
kanya ng malaman ang tama sa mali, dapat na niyang alamin ang buong 
katotohanan. Nararapat siyang pumili at magpasiya ayon sa sariling 
kalooban at kaisipan. Tungkulin niyang piliin at sundin ang tunay na 
relihiyon na ibinigay ng Allah (swt), ang pagpapasakop lamang sa Kanya. 



Sa kalagayang ito, siya ay sasailalim na sa "Kusang-loob na pagsunod" 
(willtul obedienee) sa Allah (Diyos). 

"At ipinakita Namin sa kanva ang dalawang landas (mabuti at masama)." 

Qur’an 90:10 

BABALA !!!! Sa bahaging ito ng buhay ng tao, ang Satanas ay gagawa ng 
lahat ng paraan upang ang tao ay mapanatili niya sa maling relihiyon. 
Gagamitin ng Satanas ang mga magulang, kapatid, asawa, anak, kamag- 
anak, kaibigan, trabaho, kapitbahay, at iba pa, upang mapanatili niya ang 
tao sa maling relihiyon na kanyang kinagisnan. 

Dito masusubukan ang pagpapasiya ng isang tao kung papaano niya 
gagamitin ang kalayaang pumili ng tamang relihiyon na nakalulugod sa 
Diyos na lumikha sa kanya. Katotohanan na may malaking bilang ng tao 
ang nagsasabing mayroon silang sinusunod na relihiyon. Ngunit ang 
relihiyon na kanilang pinaniniwalaan ay hindi sila ang pumili. Ito'y 



kinagisnan lamang nila o ipinayakap sa kanila. Hindi sila ang pumili at hindi 
rin sila ang nagpasiya. 

Ang bawa't tao ay pinagkalooban ng Allah (swt) ng layang pumili . . . 
subali’t ginamit mo ba ang kalayaang ito? 

Ikaw ba'y kabilang sa mga taong hindi pinili ang relihiyong sinusunod 
at pinaniniwalaan? 

Kung piliin mong sundin ang "FITRAH", ang iyong likas na Pagsunod 
at pagsamba sa nag-iisang Diyos- ang Allah (swt), ikaw ay tutulungan Niya, 
sapagkat nasasaad sa Banal na Qur'an : "At sinuman ang naisin ng Allah na 
patnubayan, bubuksan Niya ang dibdib sa Islam... " Qur'an 6:125 

Alalahanin: Ito ang dalawang uri ng pagsunod, Likas at Kusang-Loob. 
Dapat nating tandaan na walang nilalang sa sanlibutan, na nilikha ng Allah 
(swt), maging ito ay gumagalaw o hindi, may hininga o wala, nag-iisip o 
hindi, at maging jinn o tao ang hindi nasasakop ng ibinigay Niyang 



relihiyon : ang Islam, ang sambahin lamang Siya, tanging Siya. Ang Allah 
mula sa Kanyang Banal na Quran ay nagsabi: 

“Hindi ko nilikha ang Jinn at ang tao maliban na sambahin nila Ako. ” 

Qur’an 51:56 

Ang ISLAM ay relihiyong hindi bago, hindi rin magbabago, at lalong 
hindi maluluma o lilipasan ng panahon. Ito'y mananatili 
magpakailanman at maging ang tanging pagsamba sa nagiisang Diyos - 
ang Allah (swt). 

Ito ang relihiyon na hindi lamang para sa mga tao, bagkus ito ay 
relihiyon din ng lahat ng nilikha maging sa langit, sa lupa o nasa tubig, sila 
ay sasamba at magpupuri sa Allah na lumikha sa kanila. 

"Sila ba ay naghahanap pa ng iba liban sa relihiyon ng Allah, samantalang 
ang lahat ng nilikha, sa langit man o sa lupa ay sumusunod sa Kanya, Kusa 
man o Hindi, at sa Kanya ang lahat ay magbabalik." Qur'an 3:83 



"Ang pitong langit at ang lnpa at ang lahat ng naroroon ay nagpupuri sa 
Kanya, at walang anumang nilikha na hindi nag-aalay ng pagsamba sa 
Kanya; ngunit ang kanilang papuri ay di ninyo nauunawaan." Qur'an 
17:44 

"Matuwa ang langit at magalak ang lupa; humugong ang dagat, at ang 
buong naroon; sumaya ang bukirin at lahat na nasa kanya; kung 
magkagayon aawit dahil sa kagalakan ang lahat ng punong kahoy sa 
gubat; sa harap ng Panginoon; sapagka't Siya'y dumarating." (Bibliya) 
Salmo 96:11-13 

Ang mga talatang ito sa Banal na Qur'an at maging sa Bibliya ay isang 
matibay na patotoo na walang partikular na nilikha ang hindi nagpupuri sa 
Allah (swt) at sumasamba sa Kanya, tunay na ang lahat ay nasa ilalim ng 
relihiyong Islam. 



ITO ANG KATOTOHANAN !!! 


Isa lamang ang lumikha at ang lahat ay Kanyang nilikha na nararapat 
sumamba, magpasakop at sumunod lamang sa Kanyang mga ipinag-uutos. 
Kung ang lahat ng nilikha ay sumasamba sa Allah (swt) ang nag-iisang 
Diyos, nararapat bang hindi ka mabilang sa kanila? 

Kung ikaw man ay nailihis lamang ng paniniwala, nailigaw o 
naturuan ng maling relihiyon ng ibang tao, nararapat kang magpasiya 
at piliin mo ang pagsunod sa kalooban ng Diyos. Ikaw ay magbalik sa 
Kanya !! 

IKAW AY MAGPASYA, IKAW AY MAGBALIKISLAM 

Ito ang unang dahilan kung bakit nararapat kang magbalik Islam, 
sapagka't ito ang tunay mong relihiyon, ang relihiyon ng lahat ng nilalang, 
ang relihiyon maging ng ating mga Ninuno. 

PANGWAKAS NA SALITA 



Ito ang buod ng mensahe ng aklat na ito, na iisa ang relihiyong 
ibinigay ng Diyos sa lahat ng Kanyang mga nilikha, ang relihiyong Islam. 
At gayun din naman, ito rin ang kauna-unahang relihiyong niyakap ng ating 
mga ninunong Pilipino nang sila ay magising sa katotohanan, at sinunod 
nila nang may kabanalan. 

Alalahanin, hindi ito bagong relihiyon na ipapalit sa 
pananampalatayang iyong pinaniniwalaan bagkus, ito ang dati mong 
relihiyon na kanilang pinalitan. 

Panahon na upang piliin mo ang relihiyong iyong ipamumuhay. Kung 
ikaw ay nalihis, o ikaw man ay naligaw... Ikaw ay magpasiya....sundin mo 
ang kalooban ng Dakilang Lumikha, ang Allah (swt). 

Ikaw ay magbalik Islam 



ISANG BUKAS NA PAANYAYA 

"At sinuman ang magnais ng ibang relihiyon maliban sa Islam, 
kailanma'y hindi ito tatanggapin sa kaniya, at sa kabilang buhay siya ay 
mapapabilang sa mga taong ang mga gawain ay nawalan ng kabuluhan." 

Qur'an 3:85 

Dagdag na Paalala: 

* Ang lahat ng mga Propeta tulad ng mga sumusunod: Noah, Abraham, 
Moses, Jesus, at Muhammad (Ang Pagpapalala at Pagbati ng Allah ay 
sumakanila) ay iisa lamang ang inihatid na mensahe sa sangkatauhan, ito ay 
ang sambahin lamang ang nag-iisang Diyos, ang Allah, at huwag maglagay 
ng kasama Niya sa Kaniyang Kaluwalhatian. 

* Huwag hayaang lumagpas ang gintong pagkakataon na mabasa ang Banal 
na Qur’an, ang bukod tanging Banal na Aklat ng Diyos na nasusulat sa 
dalisay at orihinal nitong Kapahayagan. 



* Alamin ang katotohanan hinggil sa tunay na relihiyong ipinadala ng 
Lumikha bago sumapit sa atin ang itinakdang kamatayan, Katiyakan, kapag 
ang tao ay patay na, hindi na siya maaaring bumalik pa sa mundong ito 
upang doon magpasiyang yakapin at sundin ang relihiyong ibinigay ng 
Dakilang Lumikha (Allah). 

Maaari ninyong buksan ang mga mapananaligang website na tumatalakay 
tungkol sa tamang aral ng Islam: 

www.islam-qa.com 

www.dar-us-salam.com 


www.al-hidaayah.co.uk 

www.bilalphilips.com 






